Document ID: 31979L0796

Komisijas Pirmā Direktīva
(1979. gada 26. jūlijs)
par Kopienas analīzes metodēm cilvēku uzturam paredzētu dažu cukuru pārbaudei
(79/796/EEK)
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1973. gada 11. decembra direktīvu 73/437/EEK par dalībvalstu tiesību aktu tuvināšanu attiecībā uz dažiem cilvēku uzturam paredzētiem cukuriem [1], un īpaši tās 11. pantu,
tā kā minētās direktīvas 11. pants nosaka, ka dažu cukuru sastāvu pārbauda ar Kopienas analīzes metodēm;
tā kā ir vēlams apstiprināt to metožu pirmo sēriju, kuru izpēte ir pabeigta;
tā kā metode, ar kuru nosaka cukura vai baltā cukura un augstākā labuma baltā cukura krāsas tipu, metode, ar kuru mēra konduktīvus pelnus augstākā labuma baltajā cukurā, cukura šķīdumā, invertcukura šķīdumā un invertcukura sīrupā, un metode, ar kuru nosaka augstākā labuma cukura šķīduma un cukura šķīduma krāsu, ir norādīta Direktīvas 73/437/EEK pielikumā;
tā kā, turklāt, kamēr nav izstrādātas jaunas Kopienas metodes reducējošo cukuru noteikšanai, būtu ieteicams atstāt dalībvalstīm iespēju turpināt atļaut izmantot Leina un Einona metodi (7. un 8. metode II, III.3. un III.4. pielikumā) Lufa-Šorla metodes vietā (6. metode II, III.3. un III.4. pielikumā);
tā kā šajā direktīvā paredzētās analīzes metodes ir saskaņā ar Pārtikas produktu pastāvīgās komitejas atzinumu,
IR PIEŅĒMUSI ŠO DIREKTĪVU.
1. pants
1. Dalībvalstis uzliek par pienākumu ievērot noteikumu, ka analīzes, kas nepieciešamas I pielikumā noteikto kritēriju verifikācijai, veic saskaņā ar šīs direktīvas II pielikumā aprakstītajām metodēm.
2. Neskarot panta otro daļu, Lufa-Šorla metodi (II pielikums, 6. metode) izmanto, lai noteiktu reducējošos cukurus šādos cukura veidos:
- cukura šķīdums,
- baltā cukura šķīdums,
- invertcukura šķīdums,
- baltā invertcukura šķīdums,
- invertcukura sīrups,
- glikozes sīrups,
- sausais glikozes sīrups,
- dekstrozes monohidrāts,
- bezūdens dekstroze.
Dalībvalstis tomēr var pieprasīt to teritorijā izmantot Leina un Einona metodi (II pielikums, attiecīgi 7. un/vai 8. metode), lai noteiktu reducējošos cukurus vienā vai vairākos iepriekš uzskaitītajos cukura veidos.
3. Ja dalībvalsts izmanto 2. punkta otrajā daļā paredzēto iespēju, tā par to tūlīt informē Komisiju un pārējās dalībvalstis.
2. pants
Ne vēlāk kā 18 mēnešus pēc šīs direktīvas paziņošanas dalībvalstīs stājas spēkā normatīvi un administratīvi akti, kas vajadzīgi, lai izpildītu šīs direktīvas prasības. Par to dalībvalstis nekavējoties informē Komisiju.
3. pants
Šī direktīva ir adresēta dalībvalstīm.
Briselē, 1979. gada 26. jūlijā

Labels: 0
17
16